Justitsministeren sætter en stopper for gaver til indsatte, efter at det kom frem, at et fængsel havde givet indsatte gaver for 23.500 kroner.

Det skal være slut med at give indsatte julegaver på statens regning i de danske fængsler.

Det fastslår justitsminister Søren Pape Poulsen (K) ifølge Information.

Fremover må de indsatte eller de indsattes familier selv stå for indkøb af julegaver, lyder det fra ministeren:

- Det giver efter min opfattelse ingen mening, at indsatte, som afsoner en fængselsstraf for at have begået kriminalitet, skal have julegaver på statens regning, skriver Søren Pape Poulsen til Folketingets retsudvalg.

Fanger fik gaver for 23.500 kroner

Han har derfor bedt Direktoratet for Kriminalforsorgen om at sørge for, at landets fanger ikke modtager julegaver på statens regning for fremtiden.

Beslutningen kommer efter, at det kom frem, at fangerne i Enner Mark Fængsel ved Horsens fik en julegave hver til en værdi af 100 kroner.

Gaverne bestod af slik, te og kaffe og gav en samlet regning på 23.500 kroner, som blev betalt via fængslets budget.

Tidligere på måneden var Søren Pape Poulsen ude med kritik af den måde, som de indsatte bliver omtalt på.

Slut med at kalde indsatte for klienter

I et interview med Fængselsforbundet den 8. februar bebudede han, at det skal være slut med at kalde indsatte for klienter:

- Det bliver hermed lavet om. Når jeg hører nogle steder, at de indsatte bliver omtalt som klienter, så har jeg brug for et iltapparat. Det er en mentalitet fra en svunden tid. Det er 1970’er mentalitet, som jeg bare ikke vil have med at gøre. Vi skal bruge betegnelsen ’indsatte’ eller ’fanger’. Det skal smage af, at det er folk, som har begået en forbrydelse, og nu betaler en pris til samfundet, sagde han.

Her benyttede han også lejligheden til at kritisere, at Enner Mark Fængsel gav de indsatte gaver:

- Det er næsten, som om nogen siger, at det er synd for dem. Men de har jo selv valgt at slå en mand ned, eller hvad de nu har gjort.

Fængselsforbundet har tidligere kritiseret, at de indsatte i Enner Mark Fængsel fik gaver, mens de ansatte ikke fik noget. Det bliver der sat en stopper for nu.